ΓΡΑΠΤΗ ΕΡΩΤΗΣΗ E-2379/97 υποβολή: Wilfried Telkδmper (V) προς την Επιτροπή (10 Iουλίου 1997)

Θέμα: Κατανομή επιχορηγήσεων της Επιτροπής προς (γερμανικούς) αναπτυξιακούς ΜΚΟ

Από το Νοέμβριο του 1991 ένα ίδρυμα ιδιωτικού δικαίου στη Γερμανία, το οποίο υποστηρίζεται σχεδόν εξ ολοκλήρου από τις κρατικές αρχές και χρηματοδοτείται από έσοδα που προέρχονται από τη φορολογία, χορηγεί την έγκρισή του για δωρεές προς ανθρωπιστικούς-φιλανθρωπικούς οργανισμούς, των οποίων οι εργασίες (στο εξωτερικό) χρηματοδοτούνται κυρίως από δωρεές. Η παραπάνω διαδικασία επιδιώκει τη διασφάλιση της διαφάνειας, της αξιοπιστίας και της αποτελεσματικής χρήσης του πόρων από τον συγκεκριμένο οργανισμό.

Το Κεντρικό Γερμανικό Ινστιτούτο για Κοινωνικά Ζητήματα στο Βερολίνο (DZI) έχει αποκτήσει από τότε μια μονοπωλιακή θέση ως «ΚΤΕ (Κέντρο Τεχνικού Ελέγχου) δωρεών» και επηρεάζει κατ' αυτόν τον τρόπο ιδιαιτέρως τον ανταγωνισμό μεταξύ των γερμανικών ΜΚΟ για απορρόφηση δημοσίων επιχειρήσεων, μεταξύ των άλλων και από την Ευρωπαϊκή Επιτροπή. Η δεσπόζουσα αυτή θέση προκαλεί ανησυχίες δεδομένου ότι τα κριτήρια ελέγχου και οι διαδικασίες για τη χορήγηση έγκρισης γίνονται ελάχιστα κατανοητές και έχουν γίνει γνωστές περιπτώσεις αδικαιολόγητης δυσφήμισης συγκεκριμένων ΜΚΟ από το DZI. Εκτός αυτού μικροί ΜΚΟ έχουν υποστεί ζημίες από τη στάση του DZI. Γι αυτό ερωτώ τις αρμόδιες υπηρεσίες της ΓΔ VIII/ECHO:

1. Σε ποιό βαθμό η Επιτροπή κάνει χρήση της δυνατότητας απόκτησης συγκεκριμένων πληροφοριών από το DZI σχετικά με τους γερμανικούς ΜΚΟ, οι οποίοι αιτούνται ενίσχυσης από την Επιτροπή για τα προγράμματά τους και κατά πόσο η Επιτροπή λαμβάνει τις αποφάσεις της για ενίσχυση ή όχι συγκεκριμένων ΜΚΟ με βάση τις συστάσεις του DZI σχετικά με την καταλληλότητά τους προς ενίσχυση και με βάση τον κατάλογο που περιέχεται στο «δελτίο δωρεών»;

2. Γνωρίζει η Επιτροπή τα κριτήρια με βάση τα οποία το DZI αξιολογεί την καταλληλότητα προς ενίσχυση των ΜΚΟ; Θεωρεί η Επιτροπή τα κριτήρια αυτά (ειδικότερα: «τις πρέπουσες διαφημιστικές και διοικητικές δαπάνες») καθώς και τη διαδικασία ελέγχου που εφαρμόζεται από το DZI ως την πιο κατάλληλη βάση για μια αντικειμενική και ορθή κρίση σχετικά με την καταλληλότητα προς ενίσχυση των ΜΚΟ;

3. Ποιές περαιτέρω πληροφορίες και συστάσεις εκτός από αυτές του DZI λαμβάνει υπόψη της η Επιτροπή για να αποφασίσει σχετικά με τις προτάσεις των ΜΚΟ που αφορούν χρήματα της ΕΕ;

4. Δεδομένου του αυξανόμενου αριθμού των ΜΚΟ, προτίθεται η Επιτροπή να θεσπίσει ενιαία κριτήρια ελέγχου στα πλαίσια της ΕΕ, δηλ. ποιούς όρους θέτει η ίδια η Επιτροπή στους ΜΚΟ και πως σκοπεύει να διασφαλίσει ότι μικρότεροι οργανισμοί θα έχουν υπό ίσους όρους πρόσβαση στους κοινοτικούς πόρους;

Απάντηση του κ. Pinheiro εξ ονόματος της Επιτροπής (14 Οκτωβρίου 1997)

1. Η Επιτροπή και το Deutsche Zentralinstitut fόr soziale Fragen (DZI) (Κεντρικό γερμανικό ίδρυμα για κοινωνικά θέματα) ανταλλάσσουν πληροφορίες σχετικά με τις γερμανικές μη κυβερνητικές οργανώσεις (ΜΚΟ). Όταν η Επιτροπή έχει αμφιβολίες σχετικά με τη δυνατότητα επιλογής μιας γερμανικής ΜΚΟ (κεφάλαιο 2 των «γενικών όρων συγχρηματοδότησης»), ζητά τη γνώμη του DZI ή άλλων οργανισμών όπως της επιτροπής σύνδεσης των αναπτυξιακών μη κυβερνητικών οργανώσεων VERNO (δίκτυο γερμανικών ΜΚΟ), το DPWV (άλλο δίκτυο), ή το BMZ/BENGO (Υπουργείο Συνεργασίας στη Βόννη).

2. Η απόκτηση από μία ΜΚΟ του «σήματος» του DZI δεν αποτελεί για την Επιτροπή όρο επιλεξιμότητας. Η Επιτροπή απευθύνεται στο DZI σε λίγες μόνον περιπτώσεις, για παράδειγμα όταν μία ΜΚΟ για την οποία η δυνατότητα επιλογής είναι αμφίβολη, διατείνεται ότι έχει συσταθεί από το DZI. Η Επιτροπή λαμβάνει την απόφασή της ανάλογα με τα κριτήριά της και τις διάφορες πληροφορίες που διαθέτει.

Το DZI αποστέλλει τακτικά γραπτές πληροφορίες στην Επιτροπή όπως ο κατάλογος των ΜΚΟ που δικαιούνται του σήματος του DZI ή πληροφορίες σχετικά με τα κριτήρια απόκτησης του σήματος.

3. Η απόφαση για να θεωρηθεί μία ΜΚΟ ως επιλέξιμη για συγχρηματοδότηση (Β7-6000), λαμβάνεται αφού εξεταστούν τα έγγραφα και οι πληροφορίες που πρέπει να παρέχει η ΜΚΟ βάσει των «γενικών όρων συγχρηματοδότησης». Η εξέταση των εγγράφων αφορά ιδίως το βάσιμο της πρότασης. Η απόφαση λαμβάνει υπόψη το πλαίσιο στο οποίο το σχέδιο θα τεθεί σε εφαρμογή (οικονομική κατάσταση της χώρας, της περιοχής, πληθυσμός, άλλες παρεμβάσεις, βιωσιμότητα), και λαμβάνει υπόψη τις παρατηρήσεις των αντιπροσώπων της Επιτροπής επί τόπου.

4. Τα κριτήρια επιλογής των σχεδίων και των ΜΚΟ διευκρινίζονται από όλους τους «γενικούς όρους» και είναι τα ίδια για όλες τις ΜΚΟ όλων των κρατών μελών που ζητούν συγχρηματοδότηση βάσει του άρθρου Β7-6000 του προϋπολογισμού. Είναι ευρέως γνωστό ότι όλες οι ΜΚΟ τυγχάνουν ίσης μεταχείρισης, ανεξάρτητα από το μέγεθος και την εθνικότητά τους.